Sisukord
Register 🔎︎

# Ettekandjakuva kasutamine

Ettekandjakuva võimaldab kasutada slaidiseansiks välist kuvaseadet (nt projektorit või telerit), näidates samal ajal arvutiekraanil lektorile juhtnuppe ja lisainfot.

Ettekandjakuva pakub slaidiseansside üle täiendavat kontrolli, näidates arvuti ekraanil ja publikule nähtaval ekraanil eri vaateid. Arvuti ekraanil kuvatakse lisaks aktiivsele slaidile ka järgmist slaidi, kellaaega ja esitluse kestust ning soovi korral slaidi märkmeid.

Ettekandjakuva töötab üksnes mitme kuvari ühendust toetavatel operatsioonisüsteemidel ja vaid siis, kui kaks kuvarit on parajasti ühendatud (sülearvuti puhul võib üks neist olla arvuti enda ekraan).

## Ettekandjakuva aktiveerimine

Ettekandjakuva lubamiseks:

- Vali LibreOffice - EelistusedTööriistad - Sätted - LibreOffice Impress - Üldine.

- Märgi esitluse jaotises ruut Ettekandjakuva lubamine.

Ettekandjakuva aktiveerimiseks:

- Ühenda arvutiga väline kuvaseade (nt projektor),

- Käivita slaidiseanss. Selleks vajuta F5 või Shift+F5 või vali Slaidiseanss - Alusta esimesest slaidist või Alusta aktiivsest slaidist.

## Ettekandjakuva juhtnupud

- Eelmine: liigub eelmisele slaidile.

- Järgmine: liigub järgmisele slaidile.

- Märkmed: kuvab ettekandjakuva märkmete vaates.

- Slaidid: kuvab ettekandjakuva slaidisortimisvaates.

- Nulli: nullib slaidiseansi kestusnäidiku.

- Vaheta: vahetab ettekandjakuva ja slaidiesitluse jaoks kasutatavad ekraanid omavahel ära.

- Sulge: viib märkmete või slaidisortimisvaatest tagasi tavavaatesse.

## Ettekandjakuva kiirklahvid

Ettekandjakuva abil slaidiseanssi näidates saab kasutada järgmisi kiirklahve.

Toiming | Klahv(id)
Järgmine slaid või järgmine efekt | Klõps, nool paremale, nool alla, tühikuklahv, Page Down, Enter, Return, N
Eelmine slaid või eelmine efekt | Paremklõps, nool vasakule, nool üles, Page Up, Backspace, P
Esimene slaid | Home
Viimane slaid | End
Eelmine slaid ilma efektideta | Alt+Page Up
Järgmine slaid ilma efektideta | Alt+Page Down
Lülitab musta ekraani | B, punkt
Lülitab valget ekraani | W, koma
Lõpetab slaidiseansi | Esc, -
Viib vastavale slaidile | Arv ja siis Enter
Suurendab/vähendab märkmete fonti | G, S
Kerib märkmeid üles/alla | A, Z
Liigutab kursorit märkmetes tagasi/edasi | H, L
Näitab ettekandjakuva | Ctrl+1
Kuvab esitluse märkmed | Ctrl+2
Kuvab slaidide ülevaate | Ctrl+3

## Ettekandjakuva režiimid

### Tavavaade

Tavavaates kuvatakse aktiivset slaidi arvuti ekraanil vasakul pool ja järgmist slaidi paremal.

### Märkmete vaade

Märkmete vaates kuvatakse aktiivset slaidi vasakul, slaidi märkmeid paremal ning järgmist slaidi aktiivse slaidi all.

### Slaidisortimisvaade

Slaidisortimisvaates kuvatakse arvuti ekraanil kõik slaidid ning neid saab valida ja näidata väljaspool esitluses määratud järjekorda.

Sarnased teemad

Impressi kaugjuhtimispuldi kasutusjuhend